pythainlp/thaigov-v2-corpus-22032023 huggingface dataset:
วันอาทิตย์ที่ 11 ตุลาคม 2563
นายกฯ เสียใจและสั่งช่วยเหลือประชาชนที่ประสบอุบัติเหตุรถไฟชนกับรถบัส ขณะเดินทางไปทำบุญ
นายกฯ เสียใจและสั่งช่วยเหลือประชาชนที่ประสบอุบัติเหตุรถไฟชนกับรถบัส ขณะเดินทางไปทำบุญ
นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่านายกรัฐมนตรี พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม รับทราบเหตุรถไฟบรรทุกสินค้าชนกับรถบัสของประชาชนในพื้นที่จังหวัดฉะเชิงเทรา ส่งผลให้มีผู้เสียชีวิต และผู้บาดเจ็บ โดยนายกรัฐมนตรีได้แสดงความเสียใจต่อเหตุการณ์ที่เกิดขึ้น และกำชับให้ผู้ว่าราชการจังหวัดฉะเชิงเทรา หน่วยงานบรรเทาสาธารณภัย หน่วยบริหารการแพทย์ฉุกเฉิน รวมทั้งเจ้าหน้าที่ตำรวจ เร่งดูแลและให้ความช่วยเหลือผู้บาดเจ็บ และอำนวยความสะดวกแก่ญาติผู้เสียชีวิตให้ดีที่สุด นอกจากนี้นายกรัฐมนตรีได้สั่งการให้หน่วยงานที่เกี่ยวข้องตรวจสอบหาสาเหตุของอุบัติเหตุในครั้งนี้เพื่อดำเนินการป้องกันและแก้ไขปัญหาต่อไปในอนาคต
นายกรัฐมนตรียังแสดงความห่วงใยประชาชน ในการเดินทางช่วงวันหยุดและอยู่ในช่วงการทำบุญทอดกฐิน เนื่องจากเป็นช่วงที่มีพายุเข้าไทยอย่างต่อเนื่องในหลายพื้นที่ ส่งผลกระทบต่อการเดินทาง ที่ลำบากขึ้นและต้องใช้ความระมัดระวังเป็นพิเศษ และขอให้หน่วยงาน เช่น กระทรวงคมนาคม ตำรวจ ทหาร ดูแลทั้งเส้นทางคมนาคม ให้เดินทางได้อย่างสะดวก และแจ้งเตือนประชาชนในพื้นที่ที่ควรหลีกเลี่ยง
นอกจากนั้น ทหารและพลเรือนที่มีหน้าที่รับผิดชอบต้องเตรียมพร้อมสำหรับบรรเทาภัยหากเกิดขึ้น จะได้รีบช่วยเหลือได้ทันที รวมทั้งขอให้ประชาชนใช้ถนน ยานพาหนะขับขี่อย่างปลอดภัยด้วยความไม่ประมาท
--------------------------
วันอาทิตย์ที่ 11 ตุลาคม 2563
นายกฯ สั่งเข้มป้องกันการลักลอบปาล์ม รัฐบาลผนึกกำลังดันราคาพุ่ง พร้อมพัฒนาระยะยาว
นายกฯ สั่งเข้มป้องกันการลักลอบปาล์ม รัฐบาลผนึกกำลังดันราคาพุ่ง พร้อมพัฒนาระยะยาว
นางสาวรัชดา ธนาดิเรก รองโฆษกประจำสำนักนายกรัฐมนตรีเปิดเผยว่า จากที่ระดับราคาปาล์มน้ำมันตั้งแต่เดือนก.ย.ที่ผ่านมาได้ขยับตัวสูงขึ้น สูงกว่าราคาที่รัฐบาลได้ประกันรายได้ที่กิโลกรัมละ 4 บาท ปัจจัยสำคัญมาจากการดำเนินการของภาครัฐที่ได้ออกมาตรการดูดซับน้ำมันปาล์มดิบล้นตลาด ได้แก่ 1) กำหนดให้น้ำมันไบโอดีเซล B10 เป็นน้ำมันมาตรฐาน แทน B7 ซึ่งมีผลบังคับใช้ตั้งแต่ 1 ต.ค. ที่ผ่านมา คาดว่าจะช่วยดูดซับปริมาณน้ำมันปาล์มดิบได้ประมาณปีละ 2.2 ล้านตัน และส่งเสริม B20 ให้เป็นพลังงานทางเลือก 2) ให้การไฟฟ้าฝ่ายผลิตแห่งประเทศไทย (กฟผ.) รับซื้อน้ำมันปาล์มดิบ 3.6 แสนตัน ซึ่งได้ดำเนินการครบแล้ว 3) ผลักดันการส่งออกนำ้มันปาล์มส่วนเกิน 3 แสนตัน ภายในปี 2564 และ 4) เดินหน้าติดตั้งมิเตอร์วัดปริมาณน้ำมันปาล์มดิบของโรงงาน เพื่อทราบปริมาณน้ำมันที่มีอยู่จริงซึ่งเป็นข้อมูลสำคัญต่อการบริหารสต๊อกให้มีเสถียรภาพ
ส่วนเรื่องการป้องกันการลักลอบนำเข้าน้ำมันปาล์มเป็นอีกหนึ่งประเด็นที่รัฐบาลให้ความสำคัญเพราะเป็นปัจจัยที่จะทำให้ราคาพืชผลเกษตรลดลง และชาวสวนปาล์มมีความกังวลอยู่ ทั้งนี้ รัฐบาลได้มีมาตรการป้องกันไว้ คือ การกำหนดด่านเฉพาะ 3 ด่าน ที่อนุญาตให้นำเข้าสินค้าน้ำมันปาล์ม ได้แก่ 1) ด่านศุลกากรมาบตาพุด 2) สำนักงานศุลกากรท่าเรือกรุงเทพ และ 3) สำนักงานศุลกากรท่าเรือแหลมฉบัง สำหรับการนำผ่านสินค้าน้ำมันปาล์มไปยังประเทศอื่น อนุญาตให้มีด่านต้นทางเพียงแห่งเดียว คือ สำนักงานศุลกากรท่าเรือกรุงเทพ มีด่านปลายทาง 3 แห่ง ได้แก่ 1) ด่านศุลกากรจันทบุรี 2)ด่านศุลกากรหนองคาย และ 3) ด่านศุลกากรแม่สอด ไม่เพียงแค่นั้น นายกรัฐมนตรียังได้สั่งการให้หน่วยงานที่เกี่ยวข้อง กวดขันเรื่องการตรวจสอบการนำเข้าสินค้าตามด่านสินค้าชายแดน มีหน่วยงานหลัก อาทิ กรมการค้าภายใน กรมศุลกากร สำนักงานตรวจคนเข้าเมือง และกองอำนวยการรักษาความมั่นคงภายในราชอาณาจักร (กอ.รมน.) ประสานการทำงานอย่างเต็มที่เพื่อสกัดกั้นมิให้มีการลักลอบนำเข้าสินค้าและผลิตผลทางการเกษตร ไม่ว่าจะผ่านทางด่านหรือช่องทางตามธรรมชาติ
อนึ่ง ในระยะยาว รัฐบาลได้กำหนดยุทธศาสตร์ที่ให้ความสำคัญกับการเพิ่มผลผลิตโดยไม่ขยายพื้นที่ปลูก การเพิ่มเปอร์เซ็นต์น้ำมันให้ไม่ต่ำกว่า 18% การเพิ่มนวัตกรรมในการผลิตและแปรรูปปาล์มน้ำมัน โดยเฉพาะการเพิ่มมูลค่าในอุตสาหกรรมโอลิโอเคมิคอล ซึ่งเน้นการใช้ปาล์มน้ำมันเป็นวัตถุดิบสำหรับอุตสาหกรรมที่เกี่ยวข้อง เช่น การผลิตเครื่องสำอาง เคมีภัณฑ์ กลีเซอรีน สบู่ น้ำยาซักล้าง
“ขอให้ประชาชนมั่นใจว่า รัฐบาลมีมาตรการดูแลเกษตรกรชาวสวนปาล์มทั้งระยะสั้นและระยะยาวครบทั้งระบบ เพียงแต่ในหลายเรื่องต้องใช้เวลากว่าจะเห็นผลลัพธ์ตามที่ตั้งเป้าไว้ ส่วนการดูแลเรื่องผลกระทบจากการผันผวนของราคาปาล์ม รัฐบาลได้ต่ออายุโครงการประกันรายได้ผู้ปลูกปาล์มน้ำมัน จากสิ้นสุด ก.ย. เป็นสิ้นสุด ธ.ค. ซึ่งโครงการฯในรอบปี 62/63 ได้อนุมัติกรอบวงเงินไว้ 13,000 ล้านบาท แต่จ่ายชดเชยส่วนต่างราคาตลาดกับราคาประกันเพียง ประมาณ 6,000 ล้านบาท เนื่องจากราคาปาล์มอยู่ในเกณฑ์ดี และเมื่อสิ้นสุดเดือนธ.ค. รัฐบาลจะมีการพิจารณาเรื่องโครงการการประกันรายได้ต่อไป” นางสาวรัชดา กล่าว
-----------------------
วันพุธที่ 7 ตุลาคม 2563
“สุริยะ” เดินหน้าเยียวยาผู้ประกอบการกระทบโควิด เว้นค่าธรรมเนียมใบอนุญาต มอก. กว่า 10,000 ราย เริ่ม 10 ตุลาคม 2563 นี้
​กระทรวงอุตสาหกรรม เร่งให้ความช่วยเหลือผู้ประกอบการที่ได้รับผลกระทบจากโควิด  หลัง ครม. เห็นชอบมาตรการเยียวยายกเว้นค่าธรรมเนียมต่างๆ ของ สมอ. เริ่ม 10 ตุลาคม 2563 นี้ ถึงวันที่ 30 เมษายน 2564
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เปิดเผยว่า ได้มอบหมายให้ สมอ. เสนอมาตรการเยียวยาผู้ประกอบการที่ได้รับผลกระทบจากโควิด 19 โดยให้ยกเว้นค่าธรรมเนียมใบอนุญาต มอก. และค่าธรรมเนียมใบรับรองระบบงาน ISO เพื่อให้ความช่วยเหลือผู้ประกอบการกว่า 10,000 ราย รวมมูลค่ากว่า 110 ล้านบาท ซึ่ง ครม. ได้เห็นชอบเมื่อวันที่ 21 กรกฎาคม 2563 ที่ผ่านมา โดยจะมีผลบังคับใช้ตั้งแต่วันที่ 10 ตุลาคม 2563 นี้ จนถึงวันที่ 30 เมษายน 2564 ซึ่งการดำเนินการดังกล่าวจะเป็นการลดภาระค่าใช้จ่ายของผู้ประกอบการ เพื่อบรรเทาความเดือดร้อนจากโควิด 19 และการชะลอตัวของภาคเศรษฐกิจอุตสาหกรรมในประเทศ
ด้าน นายวันชัย พนมชัย เลขาธิการ สมอ. กล่าวเพิ่มเติมว่า “สมอ. จะดำเนินการอย่างเร่งด่วน เพื่อให้ความช่วยเหลือผู้ประกอบการที่ได้รับผลกระทบ ซึ่งคาดว่าจะสามารถฟื้นฟูเศรษฐกิจให้เข้าสู่สภาวะปกติได้ในไม่ช้า ทั้งนี้ มาตรการดังกล่าวจะดำเนินการยกเว้นจนถึงวันที่ 30 เมษายน 2564 จึงขอเชิญชวนผู้ประกอบการให้มาติดต่อขอรับบริการได้ตั้งแต่บัดนี้เป็นต้นไป โดยผู้ประกอบการสามารถยื่นขอใบอนุญาต มอก. ทางออนไลน์ ได้ตลอด 24 ชั่วโมง ผ่านระบบเครือข่ายอินเตอร์เน็ตที่ www.tisi.go.th ทั้งการยื่นขอใบอนุญาต มอก. ผ่านระบบ e-License ที่ผู้ประกอบการสามารถยื่นขอได้ทุกมาตรฐาน ซึ่งผลทดสอบผลิตภัณฑ์และผลตรวจโรงงานจะถูกส่งตรงจากห้อง LAB และหน่วยงาน Outsource ผ่านเครือข่ายอินเตอร์เน็ต โดยผู้ประกอบการไม่ต้องมีภาระเรื่องเอกสารดังกล่าวอีกต่อไป”
นอกจากนี้ สมอ. ยังอํานวยความสะดวกให้ผู้ประกอบการและประชาชนภายใต้สถานการณ์โควิด โดยสามารถชําระค่าบริการและค่าธรรมเนียมงานบริการด้านอื่นๆ ได้อย่างสะดวก ง่ายดาย และรวดเร็วมากยิ่งขึ้น ผ่านระบบอิเล็กทรอนิกส์ หรือ e-Payment สําหรับการตรวจติดตามผลผู้ได้รับใบอนุญาต มอก. เป็นการตรวจติดตามผ่านระบบ e-Surveillance เพื่ออํานวยความสะดวกให้ผู้ประกอบการ และเพิ่มประสิทธิภาพในการปฏิบัติงานของ สมอ. ให้มากยิ่งขึ้น ด้านการรับรองระบบงาน ISO สมอ. ได้นําระบบอิเล็กทรอนิกส์ e-Accreditation มาใช้ตั้งแต่การยื่นคําขอ การประสานงาน การตรวจประเมินทางไกล (Remote assessment) และการรับรองตนเอง (Self declaration) แทนการออกไปตรวจประเมินสถานที่จริง โดยผู้ตรวจประเมินจะประสานงานการตรวจประเมินทางออนไลน์ผ่านระบบเครือข่ายอินเตอร์เน็ต และแอปพลิเคชั่นต่างๆ บนเว็บไซต์ และสมาร์ทโฟน เป็นต้น ซึ่งการดำเนินการเหล่านี้ เป็นไปตามนโยบายรัฐบาลตามมาตรการเยียวยาผู้ประกอบการที่ได้รับผลกระทบจากโควิด 19” เลขาธิการ สมอ. กล่าวทิ้งท้าย
----- 6 ตุลาคม 2563 -----
วันพุธที่ 7 ตุลาคม 2563
ผู้ช่วยรัฐมนตรีประจำกระทรวงดิจิทัลฯ ร่วมพิธีเปิดงาน The 5th Singapore International Cyber Week พร้อมร่วมเวทีเสวนาระหว่างรัฐมนตรีอาเซียน
ผู้ช่วยรัฐมนตรีประจำกระทรวงดิจิทัลฯ ร่วมพิธีเปิดงาน The 5th Singapore International Cyber Week พร้อมร่วมเวทีเสวนาระหว่างรัฐมนตรีอาเซียน
ผู้ช่วยรัฐมนตรีประจำกระทรวงดิจิทัลฯ ร่วมพิธีเปิดงาน The 5th Singapore International Cyber Week พร้อมร่วมเวทีเสวนาระหว่างรัฐมนตรีอาเซียน เรื่อง การปรับเปลี่ยนโลกไซเบอร์สู่ความปกติใหม่ รับมือสถานการณ์โรคโควิด - ๑๙ ผ่านระบบการประชุมทางไกล
เมื่อวันที่ ๖ ตุลาคม ๒๕๖๓ นายเนวิน ช่อชัยทิพย์ ผู้ช่วยรัฐมนตรีประจำกระทรวงดิจิทัลเพื่อเศรษฐกิจ และสังคม ได้เข้าร่วมพิธีเปิดงาน The 5th Singapore International Cyber Week โดยมี Mr. Heng Swee Keat รองนายกรัฐมนตรีและรัฐมนตรีที่กำกับดูแลด้านความมั่นคงของสิงคโปร์ เป็นประธานในพิธีเปิดงาน ซึ่งในปีนี้ จัดขึ้นภายใต้หัวข้อหลัก “ความร่วมมือในอนาคตภายหลังโรคโควิด” (Co - operation in a Post - COVID Future) โดยภายหลังจากพิธีเปิดงาน ผู้ช่วยรัฐมนตรีประจำกระทรวงดิจิทัลเพื่อเศรษฐกิจและสังคม ได้เข้าร่วมการประชุมสัมมนา SICW Ministerial Roundtable Opening Session ซึ่งเป็นเวทีเสวนาเพื่ออภิปรายร่วมกันระหว่างรัฐมนตรีอาเซียน ผู้บริหารระดับสูงของหน่วยงานด้านความมั่นคงปลอดภัยไซเบอร์ ทั้งในและองค์กรภายนอกภูมิภาคอาเซียน ในประเด็นการปรับเปลี่ยนโลกไซเบอร์สู่ความปกติใหม่ (Adapting to the New Normal: Innovation, Opportunities, Cooperation) ภายหลังสถานการณ์โรคโควิด – ๑๙ ผ่านระบบการประชุมทางไกล ณ ห้องประชุม Brain Storming ชั้น ๒๒ สำนักงานพัฒนาธุรกรรมทางอิเล็กทรอนิกส์ พร้อมทั้งเน้นย้ำถึงการเสริมสร้างความเข้มแข็งด้านความร่วมมือเกี่ยวกับความมั่นคงปลอดภัยไซเบอร์เพื่อร่วมกันรับมือกับปัญหาและความท้าทายของความมั่นคงปลอดไซเบอร์ในโลกปัจจุบันได้อย่างมีประสิทธิภาพ
*******************
วันพุธที่ 7 ตุลาคม 2563
ธ.ก.ส. ขอบคุณเสียงตอบรับสลากออมทรัพย์ ธ.ก.ส. ชุดเกษตรมั่งคั่ง 5
ธ.ก.ส. ปลื้มสลากออมทรัพย์ ธ.ก.ส. ชุดเกษตรมั่งคั่ง 5 หน่วยละ 100 บาท ลุ้นรางวัล 10 ล้านบาท จำหน่ายหมดภายใน 6 สัปดาห์ พร้อมขอบคุณลูกค้าผู้มีอุปการคุณทุกท่านที่ให้การตอบรับเป็นอย่างดี
ธ.ก.ส. ปลื้มสลากออมทรัพย์ ธ.ก.ส. ชุดเกษตรมั่งคั่ง 5 หน่วยละ 100 บาท ลุ้นรางวัล 10 ล้านบาท จำหน่ายหมดภายใน 6 สัปดาห์ พร้อมขอบคุณลูกค้าผู้มีอุปการคุณทุกท่านที่ให้การตอบรับ เป็นอย่างดี สำหรับผู้ที่สนใจสามารถเลือกฝากผลิตภัณฑ์เงินฝากที่มีรางวัลอื่น ๆ ที่น่าสนใจ อาทิ สลากออมทรัพย์เกษตรยั่งยืน หน่วยละ 20 บาทลุ้นรางวัล 2 ล้านบาท เงินฝากออมทรัพย์ทวีโชค ลุ้นรางวัล เป็นสิ่งของมากมาย เป็นต้น
นายอภิรมย์ สุขประเสริฐ ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า จากการที่ ธ.ก.ส. ได้เปิดรับฝาก “สลากออมทรัพย์ ธ.ก.ส. ชุดเกษตรมั่งคั่ง 5” จำนวน 1,000 ล้านหน่วย หน่วยละ 100 บาท รวมวงเงิน 100,000 ล้านบาท มีอายุการรับฝาก 3 ปี ลุ้นรางวัลสูงสุด 10 ล้านบาท รวมมูลค่าสูงสุดกว่า 91 ล้านบาทต่อเดือน ซึ่งเริ่มเปิดรับฝากมาตั้งแต่วันที่ 20 สิงหาคม 2563 นั้น สลากดังกล่าวได้รับเสียงตอบรับเป็นอย่างดีจากเกษตรกรลูกค้าและประชาชนทั่วไป ทำให้ยอดรับฝากเต็มวงเงินอย่างรวดเร็วภายในระยะเวลาเพียง 6 สัปดาห์เท่านั้น โดยมียอดรับฝากผ่านทางแอปพลิเคชัน ธ.ก.ส. A-Mobile จำนวน 36,188 ล้านบาท และยอดรับฝากผ่านทางเคาน์เตอร์ธนาคาร จำนวน 63,812 ล้านบาท
ธ.ก.ส. ขอขอบคุณเกษตรกรลูกค้าผู้มีอุปการะคุณทุกท่านผู้ฝากสลากทุกท่านที่ให้ความไว้วางใจและสนับสนุนผลิตภัณฑ์เงินฝากของธนาคาร ซึ่งเงินทุก ๆ บาทที่ท่านฝากไว้ ธ.ก.ส. จะนำไปใช้เป็นทุนสนับสนุน ภาคเกษตรกรรม การพัฒนาและสร้างความเข้มแข็งสู่ธุรกิจชุมชน อันเป็นฐานรากที่สำคัญของประเทศ ทั้งนี้ สำหรับผู้ที่ต้องการฝากเงินกับ ธ.ก.ส. สามารถเลือกใช้บริการผลิตภัณฑ์เงินฝากอื่น ๆ ที่น่าสนใจได้ อาทิ สลากออมทรัพย์เกษตรยั่งยืน หน่วยละ 20 บาท อายุรับฝาก 2 ปี ฝากขั้นต่ำ 20 บาท สูงสุดไม่เกิน 200,000 บาท/ครั้ง เมื่อฝากครบกำหนดจะได้รับดอกเบี้ยหน่วยละ 0.20 บาท คิดเป็นอัตราร้อยละ 0.5 ต่อปี (ไถ่ถอนคืนได้เมื่อครบกำหนด) โดยผู้ฝากสามารถลุ้นรางวัลที่ 1 มูลค่า 2,000,000 บาท และรางวัลเลข 4 ตัว รางวัลละ 2,000 บาท ได้ในงวดแรกที่ฝาก และลุ้นรางวัลเลข 4 ตัว มูลค่า 20 บาท ตลอดระยะเวลารับฝาก 24 งวด ออกรางวัลทุกวันที่ 16 ของทุกเดือน ซึ่งสามารถฝากได้ง่าย ๆ ผ่านแอปพลิเคชัน ธ.ก.ส. A-Mobile หรือออมเงินกับเงินฝากออมทรัพย์ทวีโชค สมุดเล่มแดงที่มีสิทธิ์ลุ้นโชค รับรางวัลจากยอดเงินฝากทุก 2,000 บาท ติดต่อกัน 3 เดือน จะได้ 1 สิทธิ์ และยอดเงินฝากทุก 10,000 บาทติดต่อกัน 7 เดือน จะได้รับเพิ่ม 1 สิทธิ์ และหากฝากติดต่อกัน 10 เดือน จะได้รับเพิ่ม 2 สิทธิ์ โดยลุ้นจับรางวัลในระดับจังหวัดปีละ 2 ครั้ง และลุ้นรับรางวัลระดับประเทศอีกปีละ 1 ครั้ง โดยสามารถค้นหาข้อมูลผลิตภัณฑ์เงินฝากที่ตรงตามความต้องการของท่านได้ที่ www.baac.or.th หรือติดต่อสอบถามได้ที่ Call Center 02 555 0555 หรือที่ ธ.ก.ส. ทุกสาขาทั่วประเทศ
วันพุธที่ 7 ตุลาคม 2563
กยศ. ขยายเวลาลดเบี้ยปรับถึง 31 มี.ค. 64
กองทุนเงินให้กู้ยืมเพื่อการศึกษา (กยศ.) ขยายเวลามาตรการชำระหนี้ลดเบี้ยปรับ 75-80% จนถึงวันที่ 31 มีนาคม 2564 เพื่อช่วยเหลือและให้โอกาสผู้กู้ยืมที่ได้รับผลกระทบทางเศรษฐกิจ
นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา ได้เปิดเผยว่า “จากสถานการณ์โรคติดเชื้อไวรัสโคโรนา 2019 (COVID-19) ซึ่งยังส่งผลกระทบต่อสภาวะเศรษฐกิจของประเทศและการดำรงชีวิตของประชาชนอย่างต่อเนื่อง คณะกรรมการกองทุนเงินให้กู้ยืมเพื่อการศึกษาจึงได้มีมติเห็นชอบขยายระยะเวลามาตรการลดเบี้ยปรับหรือค่าธรรมเนียมกรณีผิดนัดชำระเงินคืน จากเดิมสิ้นสุดวันที่ 30 กันยายน 2563 เป็นให้สิ้นสุดวันที่ 31 มีนาคม 2564 เพื่อเป็นการช่วยเหลือและให้โอกาสผู้กู้ยืมที่อยู่ระหว่างการชำระหนี้ ดังนี้
1. ลดเบี้ยปรับ 80% สำหรับผู้กู้ยืมทุกกลุ่มที่ชำระหนี้ปิดบัญชีในครั้งเดียว กรณีผู้กู้ยืมที่ยัง ไม่ถูกดำเนินคดี ติดต่อชำระหนี้ที่ธนาคารกรุงไทยหรือธนาคารอิสลามแห่งประเทศไทย กรณีผู้กู้ยืมถูกดำเนินคดี ลงทะเบียนขอรับสิทธิและนัดหมายวันที่ประสงค์จะชำระหนี้ปิดบัญชี ได้ที่เว็บไซต์ กยศ. (www.studentloan.or.th) โดยผู้กู้ยืมต้องชำระค่าทนายความและค่าฤชาธรรมเนียมศาลให้เสร็จสิ้นก่อนปิดบัญชี
2. ลดเบี้ยปรับ 75% สำหรับผู้กู้ยืมกลุ่มก่อนฟ้องคดีมาชำระหนี้ค้างทั้งหมดให้มีสถานะปกติ (ไม่ค้างชำระ) โดยติดต่อชำระหนี้ที่ธนาคารกรุงไทยหรือธนาคารอิสลามแห่งประเทศไทย
ทั้งนี้ กองทุนขอเชิญชวนผู้กู้ยืมที่เข้าร่วมมาตรการดังกล่าวไม่ทัน ให้มาขอใช้สิทธิเพื่อรับสิทธิประโยชน์ตามเงื่อนไขที่กองทุนกำหนด และเพื่อเป็นการป้องกันการถูกดำเนินคดีหรือบังคับคดี และยังเป็นผู้ส่งต่อโอกาสทางการศึกษาให้นักเรียน นักศึกษารุ่นน้องต่อไป” ผู้จัดการกองทุนฯ กล่าวในที่สุด
วันพุธที่ 7 ตุลาคม 2563
18 ปี ทส.มุ่งยกระดับการดูแลทรัพยากรธรรมชาติและสิ่งแวดล้อม เพื่อคนไทยทุกคน
18 ปี ทส.มุ่งยกระดับการดูแลทรัพยากรธรรมชาติและสิ่งแวดล้อม เพื่อคนไทยทุกคน
18 ปี ทส.มุ่งยกระดับการดูแลทรัพยากรธรรมชาติและสิ่งแวดล้อมเพื่อคนไทยทุกคน
นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม (รมว.ทส.) พร้อมด้วยนายนพดล พลเสน ผู้ช่วยรมว.ทส. ดร.ยุทธพล อังกินันทน์ ที่ปรึกษารมว.ทส. นายธเนศพล ธนบุณยวัฒน์ เลขา รมว.ทส. นายจตุพร บุรุษพัฒน์ ปลัดทส. คณะผู้บริหารระดับสูง ข้าราชการ พนักงาน และเจ้าหน้าที่ ทส. ร่วมพิธีสักการะพระพุทธสยัมภู พระประจำกระทรวง และศาลพระภูมิเจ้าที่ ณ บริเวณหน้าอาคารกรมควบคุมมลพิษ จากนั้น ร่วมประกอบพิธีสงฆ์ โดยมีพระสงฆ์จากวัดบวรนิเวศวิหาร เจริญพระพุทธมนต์ เมื่อวันที่ 2 ตุลาคม 2563 ณ ห้องประชุมศักดิ์สิทธิ์ ตรีเดช อาคารกรมควบคุมมลพิษ กระทรวงทรัพยากรธรรมชาติและสิ่งแวดล้อม เนื่องในโอกาสวันคล้ายวันสถาปนากระทรวงทรัพยากรธรรมชาติและสิ่งแวดล้อม ครบรอบ 18 ปี
นายวราวุธ ศิลปอาชา ได้กล่าวขอบคุณคณะผู้บริหารระดับสูง ข้าราชการ พนักงาน และเจ้าหน้าที่ในสังกัดกระทรวงฯ ทุกท่าน ที่ปฏิบัติหน้าที่ด้วยความมุมานะ อดทน และตั้งใจทำงานเสมอมา นับตั้งแต่วันนี้ ถือเป็นการก้าวสู่ปีที่ 2 ในการทำงาน ขอให้เจ้าหน้าที่ทุกคนปฏิบัติงานต่อไปด้วยความเข้มข้น โดยยึดหลักการทำงานตามกฎหมายและนโยบายรัฐบาล เพื่อแก้ไขปัญหาความเดือดร้อนของประชาชน และน้อมนำแนวทางตามพระราชดำริของพระบาทสมเด็จ
พระบรมชนกาธิเบศร มหาภูมิพลอดุลยเดชมหาราช บรมนาถบพิตร และพระบาทสมเด็จพระวชิรเกล้าเจ้าอยู่หัว มาเป็นกรอบแนวทางในการดำเนินงานของกระทรวงฯ มีการวางแผนในการดำเนินงาน ใช้งบประมาณให้คุ้มค่าและเกิดประโยชน์สูงสุด ซึ่งบทบาทของกระทรวงฯจากนี้ จะต้องทำให้สังคมเห็นความสำคัญของทรัพยากรธรรมชาติและสิ่งแวดล้อม สร้างความตระหนักให้ประชาชนร่วมมือในการดำเนินงาน และสิ่งที่เป็นหัวใจสำคัญที่สุด คือ เจ้าหน้าที่ทุกคน ที่จะต้องปฏิบัติงานด้วยความรอบคอบ มีการร่วมมือกับทุกภาคส่วนในการทำงาน ไม่มีการแบ่งแยก แต่จับมือเดินไปด้วยกันอย่างมั่นคง เพื่อดูแลรักษาสิ่งแวดล้อมให้ประชาชนดำรงชีวิตอย่างมีความสุขภายใต้คุณภาพแวดล้อมที่ดี และทรัพยากรธรรมชาติของประเทศที่คงอยู่อย่างสมบูรณ์และยั่งยืน
ตลอดระยะเวลากว่า 449 วัน การเดินทางตรวจเยี่ยม และติดตามการปฏิบัติงานของเจ้าหน้าที่ในสังกัดกระทรวงฯ กว่า 47 จังหวัด อุทยานแห่งชาติ 28 แห่ง เขตรักษาพันธุ์สัตว์ป่า 5 แห่ง นั้น ได้ดำเนินการขับเคลื่อนนโยบายที่สำคัญของรัฐบาล ภายใต้การกำกับดูแลของนายกรัฐมนตรี (พลเอก ประยุทธ์ จันทร์โอชา) และรองนายกรัฐมนตรี (พลเอก ประวิตร วงษ์สุวรรณ) เพื่อฟื้นฟู อนุรักษ์ พัฒนา และแก้ไขปัญหาด้านทรัพยากรธรรมชาติและสิ่งแวดล้อม รวมไปถึง การแก้ไขปัญหาในการดำรงชีวิตของประชาชน อาทิ การจ้างงานผู้ได้รับผลกระทบจากสถานการณ์ COVID 19, การนำระบบการ จองล่วงหน้าผ่าน Application QueQ มาใช้ในการให้บริการอุทยานแห่งชาติและสวนสัตว์ทั่วประเทศ, แก้ไขปัญหาช้างป่าออกนอกเขตป่า หยุดยั้งการบุกรุกทำลายทรัพยากรป่าไม้ ด้วยกลไก คณะกรรมการป้องกันและปราบปรามการตัดไม้ทำลายป่าแห่งชาติ (คปป.) และ คปป. จังหวัด, จัดที่ดินป่าสงวนให้ราษฎรทำกินภายใต้กลไก คทช, ปลูกต้นไม้ ตามโครงการรวมใจไทย ปลูกต้นไม้เพื่อแผ่นดิน ดำเนินการปลูกป่าและป่าชายเลน, การเตรียมความพร้อมในการรองรับสถานการณ์ไฟป่าภาคเหนือ, การเตรียมความพร้อมของอนุบัญญัติ กฎหมายลำดับรอง กฎระเบียบและคู่มือการปฏิบัติตาม พ.ร.บ.ป่าชุมชน พ.ศ. 2562, ติดตั้งสถานีตรวจวัดคุณภาพอากาศ (PM10และ PM2.5) ดำเนินโครงการอนุรักษ์ ฟื้นฟู พัฒนาแหล่งน้ำ (น้ำผิวดิน) และระบบกระจายน้ำ ขุดเจาะบ่อบาดาลและก่อสร้างระบบกระจายน้ำ เป็นต้น
วันพุธที่ 7 ตุลาคม 2563
รมว. แรงงาน  เตือน สถานศึกษารัฐ-เอกชน  ต้องยื่นขออนุญาตทำงานให้ ”ครูต่างชาติ” ไม่มียกเว้น
นายสุชาติ ชมกลิ่น  รัฐมนตรีว่าการกระทรวงแรงงาน  มอบหมายกรมการจัดหางาน เข้มงวด  ตรวจสอบครูชาวต่างชาติและสถานศึกษาทั้งของรัฐและเอกชน ที่มีการจ้างครูต่างชาติเข้าทำงาน หากพบทำงานในประเทศไทยโดยไม่มีใบอนุญาตทำงาน ให้ดำเนินคดีตามกฎหมาย
นายสุชาติ กล่าวว่า ได้มอบหมายให้กรมการจัดหางาน ตรวจสอบการทำงานของคนต่างด้าวที่เข้ามาทำงานในประเทศไทย ในตำแหน่งครูผู้สอนในโรงเรียนหรือสถานศึกษาทั้งของรัฐและเอกชนว่า ได้ดำเนินการขอรับใบอนุญาตทำงาน (Work permit) อย่างถูกต้องตามกฎหมายหรือไม่ หากเจ้าหน้าที่ตรวจสอบพบว่า มีครูชาวต่างชาติทำงานโดยไม่มีใบอนุญาตทำงาน ในโรงเรียนหรือสถานศึกษา ครูชาวต่างชาตินั้นต้องถูกดำเนินคดีในข้อหา เป็นคนต่างด้าวทำงานโดยไม่มีใบอนุญาตทำงานหรือทำงานนอกเหนือจากที่มีสิทธิจะทำได้ มีโทษปรับตั้งแต่ 5,000 – 50,000 บาท และถูกผลักดันกลับประเทศ ส่วนนายจ้างที่จ้างคนต่างด้าวทำงานโดยไม่มีใบอนุญาตทำงานหรือให้คนต่างด้าวทำงานนอกเหนือจากที่มีสิทธิจะทำได้ จะมีโทษปรับตั้งแต่ 10,000 – 100,000 บาท ต่อคนต่างด้าวที่จ้างหนึ่งคน และถ้ายังพบกระทำผิดซ้ำจะมีโทษจำคุกไม่เกิน 1 ปี หรือปรับตั้งแต่ 50,000 – 200,000 บาท ต่อคนต่างด้าวที่จ้างหนึ่งคน หรือทั้งจำทั้งปรับ และห้ามจ้างคนต่างด้าวทำงานเป็นเวลา 3 ปี
ซึ่งในปัจจุบันประเทศไทยมีครูชาวต่างชาติทั่วประเทศ จำนวน 11,200 คน โดยสัญชาติที่เข้ามาทำงานในประเทศไทยมากที่สุด 5 อันดับแรก ได้แก่ 1. ฟิลิปปินส์ 4,360 คน 2. อังกฤษ 1,569 คน 3. สหรัฐอเมริกา 1,143 คน 4. จีน 778 คน 5. ญี่ปุ่น 351 คน และอื่นๆ 2,999 คน (ข้อมูลจากสำนักบริหารแรงงานต่างด้าว กรมการจัดหางาน)
ด้านนายสุชาติ พรชัยวิเศษกุล อธิบดีกรมการจัดหางาน เปิดเผยว่า ได้กำชับสำนักงานจัดหางานจังหวัดทุกจังหวัดและสำนักงานจัดหางานกรุงเทพมหานครพื้นที่ 1-10 ดำเนินการตรวจสอบและควบคุมการทำงานของคนต่างด้าวในพื้นที่รับผิดชอบให้เป็นไปตามกฎหมาย ซึ่งคนต่างด้าวที่จะขอรับใบอนุญาตทำงานในตำแหน่งครูผู้สอนในสถานศึกษา ต้องเป็นผู้ที่ได้รับอนุญาตให้เข้ามาในราชอาณาจักรเป็นการชั่วคราวตามกฎหมายว่าด้วยคนเข้าเมือง (NON-IMMIGRANT VISA) โดยมิใช่ได้รับอนุญาตให้เข้ามาในฐานะนักท่องเที่ยวหรือผู้เดินทางผ่าน (TOURIST/TRANSIT VISA) มีเอกสารการประกอบวิชาชีพครู ใบรับรองแพทย์ซึ่งรับรองว่าผู้ขอไม่มีโรคต้องห้ามตามกฎหมาย (มีอายุไม่เกิน 6 เดือน) และไม่เคยต้องโทษจำคุกในความผิดตามกฎหมายว่าด้วยคนเข้าเมือง หรือกฎหมายว่าด้วยการบริหารจัดการการทำงานของคนต่างด้าวในระยะเวลา 1 ปี ก่อนวันขอรับใบอนุญาต โดยยื่นคำขอรับใบอนุญาตทำงาน ณ สำนักงานจัดหางานจังหวัด หรือสำนักงานจัดหางานกรุงเทพมหานคร พื้นที่ 1-10 ที่เป็นสถานที่ตั้งของสถานศึกษา รอพิจารณาคุณสมบัติและตรวจสอบเอกสาร 3 วันทำการ และชำระค่าธรรมเนียมการอนุญาตทำงานตามระยะเวลาที่ได้รับอนุญาต คือ ไม่เกิน 3 เดือน จำนวน 750 บาท ไม่เกิน 6 เดือน จำนวน 1,500 บาท และไม่เกิน 1 ปี จำนวน 3,000 บาท
ทั้งนี้ สามารถสอบถามรายละเอียดเพิ่มเติม ได้ที่สำนักงานจัดหางานจังหวัด สำนักงานจัดหางานกรุงเทพมหานครพื้นที่ 1 – 10 หรือที่ไลน์ @service_workpermit และสายด่วนกระทรวงแรงงาน โทร.1506 กด 2 กรมการจัดหางาน ซึ่งมีการจัดล่ามภาษาอังกฤษ ให้บริการข้อมูลข่าวสาร แนะนำวิธีการทำงานในประเทศไทยอย่างถูกต้องตามกฎหมาย” อธิบดีกรมการจัดหางาน กล่าว
วันพุธที่ 7 ตุลาคม 2563
เตือน! ดีเปรสชันเข้าไทย ฝนตกหนัก 7-9 ต.ค. นี้
--
#ไทยคู่ฟ้าแจ้งเตือนประชาชนในภาคตะวันออกเฉียงเหนือตอนล่าง ภาคตะวันออก ภาคกลาง และภาคใต้ ระมัดระวังฝนตกหนักถึงหนักมาก จากอิทธิพลของพายุดีเปรสชัน ในช่วงวันที่ 7-9 ต.ค. 63 สำหรับประชาชนที่อาศัยอยู่บริเวณชายฝั่งภาคใต้ด้านตะวันออกและภาคตะวันออก ควรเพิ่มความระมัดระวังคลื่นลมที่มีกำลังแรงและควรงดการเดินเรือ ผู้ที่ต้องการติดตามข้อมูลสภาพอากาศตรวจสอบได้ที่เว็บไซต์กรมอุตุนิยมวิทยาhttp://www.tmd.go.thหรือโทร.สายด่วนพยากรณ์อากาศ 1182 ตลอด 24 ชั่วโมง
วันพุธที่ 7 ตุลาคม 2563
คลังแจงรัฐบาลออกมาตรการดูแล SMEs ครอบคลุมทุกกลุ่ม
นายอรรถพล  อรรถวรเดช  รองผู้อำนวยการสำนักงานเศรษฐกิจการคลัง รักษาราชการแทนผู้อำนวยการสำนักงานเศรษฐกิจการคลัง ชี้แจงรัฐบาลได้ออกมาตรการดูแลช่วยเหลือ SMEs ครอบคลุมทุกกลุ่ม
วันนี้ (7 ต.ค.63) นายอรรถพล อรรถวรเดช รองผู้อำนวยการสำนักงานเศรษฐกิจการคลัง รักษาราชการแทนผู้อำนวยการสำนักงานเศรษฐกิจการคลัง ได้ชี้แจงกรณีมีกระแสข่าวในสื่อโซเชียลมีเดียเกี่ยวกับ ข้อเรียกร้องให้รัฐบาลดูแล SMEs กว่า 90% เข้าไม่ถึงมาตรการช่วยเหลือของรัฐบาลว่า รัฐบาลให้ความสำคัญและมีมาตรการด้านการเงินเพื่อให้ความช่วยเหลือแก่ SMEs อย่างต่อเนื่อง ดังนี้
1.พ.ร.ก.Soft Loan ของ ธปท. โดย ธปท.ให้สถาบันการเงินกู้ยืมในอัตรา 0.01% ต่อปี เพื่อให้สถาบันการเงินปล่อยกู้ให้แก่ SMEs และการพักชำระหนี้เงินต้นและดอกเบี้ยให้กับ SMEs เป็นระยะเวลา 6 เดือน
2.โครงการค้ำประกันสินเชื่อ PGS Soft Loan พลัส โดย บสย.ค้ำประกันสินเชื่อให้กับ SMEs ที่มีคุณสมบัติตาม พ.ร.ก.Soft Loan คิดอัตราค่าธรรมเนียม 1.75% ต่อปี ระยะเวลาค้ำประกัน 8 ปี
3.มาตรการช่วยเหลือผ่านสถาบันการเงินเฉพาะกิจ อาทิ โครงการสินเชื่อดอกเบี้ยต่ำ โดยธนาคารออมสิน โครงการสินเชื่อ Extra Cash โดยธนาคารพัฒนาวิสาหกิจขนาดกลางฯ เป็นต้น
4. โครงการช่วยเหลือ SMEs รายย่อยผ่านกองทุน สสว. โดยให้สินเชื่อแก่ SMEs ทั่วไป รวมถึงธุรกิจท่องเที่ยว ดอกเบี้ย 1% ต่อปี ระยะเวลากู้ 7 ปี ปลอดชำระเงินต้น 1 ปี
ทั้งนี้ กระทรวงการคลังได้ร่วมกับสมาคมสถาบันการเงินของรัฐ จัดทำเว็บไซต์ www.เราไม่ทิ้งกัน-ด้านการเงิน.com และ ธปท. ได้จัดทำเว็บไซต์ www.bot.or.th/covid19 เพื่อรวบรวมมาตรการด้านการเงินของสถาบันการเงินในการให้ความช่วยเหลือฯ ซึ่งจะอำนวยความสะดวกให้ประชาชนและผู้ประกอบการเข้าถึงข้อมูลและมาตรการช่วยเหลือดังกล่าวได้รวดเร็วขึ้น อย่างไรก็ตาม กระทรวงการคลัง ติดตามสถานการณ์อย่างใกล้ชิด ตลอดจนแก้ไขปัญหาข้อติดขัดในการดำเนินมาตรการต่างๆ และพร้อมที่จะออกมาตรการที่เหมาะสมมาดูแลเศรษฐกิจไทยได้อย่างทันการณ์ต่อไป
-----------------------
วันพุธที่ 7 ตุลาคม 2563
'สมาคม ร.พ.เอกชน' เข้าพบ ‘จับกัง1’ รับทราบนโยบายแรงงาน ร่วมมือยกระดับบริการทางการแพทย์แก่ผู้ประกันตน
รัฐมนตรีว่าการกระทรวงแรงงาน ให้การต้อนรับ นายกสมาคมโรงพยาบาลเอกชน และคณะ รับทราบนโยบายด้านแรงงานและข้อเสนอแนะแนวทางพัฒนายกระดับบริการทางการแพทย์แก่ผู้ประกันตน พัฒนาระบบบริการให้มีประสิทธิภาพมากยิ่งขึ้น
เมื่อวันที่ 7 ตุลาคม 2563 นายสุชาติ ชมกลิ่น รัฐมนตรีว่าการกระทรวงแรงงาน ให้การต้อนรับ
ศาสตราจารย์ ดร.นายแพทย์ เฉลิม หาญพานิชย์ นายกสมาคมโรงพยาบาลเอกชน และคณะ ในโอกาสเข้าพบเพื่อมอบกระเช้าแสดงความยินดีในวาระที่รัฐมนตรีว่าการกระทรวงแรงงานเข้ารับตำแหน่ง พร้อมขอรับทราบนโยบายและข้อเสนอแนะจากรัฐมนตรีว่าการกระทรวงแรงงาน เพื่อเป็นแนวทางในการพัฒนาบริการทางการแพทย์และการประสานงานร่วมมือระหว่างภาครัฐและเอกชน เพื่อให้บรรลุนโยบายและยุทธ์ศาสตร์ของประเทศต่อไปอย่างมีประสิทธิภาพ ณ ห้องจัตุมงคล ชั้น 6 อาคารกระทรวงแรงงาน โดยมี นายสุทธิ สุโกศล ปลัดกระทรวงแรงงาน ร่วมเป็นเกียรติให้การต้อนรับในครั้งนี้ด้วย
นายสุชาติ กล่าวว่า จากการหารือกับนายกสมาคมโรงพยาบาลเอกชน ทางสมาคมฯ มีข้อเสนอให้เกิดการมีส่วนร่วมในการเสนอความเห็นการจัดระบบบริการทางการแพทย์ของสำนักงานประกันสังคม ซึ่งอาจเป็นกรรมการในคณะกรรมการการแพทย์ ประเด็นการทำเส้นล้างไต ของผู้ประกันตนที่ต้องสำรองจ่าย หรือให้โรงพยาบาลตั้งเบิกกับสำนักงานประกันสังคม ในเรื่องนี้ต้องการให้โรงพยาบาลตั้งเบิกกับสำนักงานประกันสังคมโดยผู้ประกันตนไม่ต้องสำรองจ่าย สำนักงานประกันสังคมควรมีการประชาสัมพันธ์สิทธิล้างไตทางเส้นเลือด ที่ดีกว่าสำนักงานหลักประกันสุขภาพแห่งชาติ (สปสช.) ที่ให้ล้างทางช่องท้อง นอกจากนี้ รมว.แรงงาน ต้องการให้โรงพยาบาลจัดบริการแก่ผู้ประกันตน แบบ Premium เช่น มีห้องรอระหว่างรอพบแพทย์ เป็นต้น
วันพุธที่ 7 ตุลาคม 2563
อร่อย สะอาด แบบ NEW NORMAL
สะอาด ปลอดภัย ทั้งผู้เสิร์ฟ และผู้ปรุง
ระหว่างการเตรียม ปรุงอาหาร
-ทำบนโต๊ะที่ยกสูงจากพื้นอย่างน้อย 60 ซม.
-ล้างอาหารดิบก่อนปรุง และปรุงให้สุกอย่างทั่วถึง
-สวมหน้ากากผ้า หรือหน้ากากอนามัย
-ถ้าชิมอาหารต้องตักใส่ถ้วยหรือช้อนชิม
เตรียมก่อนปรุง
-สวมเสื้อมีแขน ใส่ผ้ากันเปื้อนและหมวก
-ล้างมือให้สะอาดก่อนปรุงอาหารทุกครั้ง
-ตัดเล็บให้สั้น ไม่ทาเล็บ
-ถ้ามีบาดแผลต้องรีบรักษา และปิดพลาสเตอร์ให้มิดชิด
วันพุธที่ 7 ตุลาคม 2563
ธอส. มอบสิทธิพิเศษแทนคำขอบคุณบุคลากรทางการแพทย์ สินเชื่อ “HOME FOR MEDICAL” ดอกเบี้ยคงที่ปีแรก 0.67% ต่อปี
ธอส.มอบสิทธิพิเศษแทนคำขอบคุณกลุ่มบุคลากรทางการแพทย์ที่ปฏิบัติหน้าที่รักษาและป้องกันการแพร่ระบาดของไวรัสโคโรนา 2019 ได้มีที่อยู่อาศัยเป็นของตนเอง จัดทำผลิตภัณฑ์สินเชื่อ “HOME FOR MEDICAL” กรอบวงเงิน 1,000 ล้านบาท อัตราดอกเบี้ยคงที่ปีแรก 0.67% ต่อปี
ธนาคารอาคารสงเคราะห์ ขอมอบสิทธิพิเศษแทนคำขอบคุณกลุ่มบุคลากรทางการแพทย์ที่ปฏิบัติหน้าที่รักษาและป้องกันการแพร่ระบาดของไวรัสโคโรนา 2019 (COVID-19) ได้มีที่อยู่อาศัยเป็นของตนเอง จัดทำผลิตภัณฑ์สินเชื่อ “HOME FOR MEDICAL” กรอบวงเงิน 1,000 ล้านบาท อัตราดอกเบี้ยคงที่ปีแรก 0.67% ต่อปี ผ่อนนานสูงสุด 40 ปี!!! กรณีกู้ 1 ล้านบาท ผ่อนเริ่มต้นปีแรกเพียง 2,900 บาท/เดือน ยื่นคำขอกู้และทำนิติกรรมภายในวันที่ 30 ธันวาคม 2563
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า เพื่อเป็นการเพิ่มโอกาสให้กลุ่มบุคลากรทางการแพทย์ได้มีที่อยู่อาศัยเป็นของตนเองพร้อมสร้างขวัญกำลังใจในฐานะที่เป็นแกนหลักในการปฏิบัติหน้าที่อย่างหนักเพื่อรักษาและป้องกันการแพร่ระบาดของไวรัสโคโรนา 2019 (COVID-19) ในประเทศไทย มาอย่างต่อเนื่อง ธอส. ในฐานะสถาบันการเงินเฉพาะกิจของรัฐที่มีพันธกิจ “ทำให้คนไทยมีบ้าน” จึงได้จัดเตรียมวงเงิน 1,000 ล้านบาท จัดทำผลิตภัณฑ์ สินเชื่อ HOME FOR MEDICAL อัตราดอกเบี้ยปีที่ 1 เพียง 0.67% ต่อปี ปีที่ 2 อัตราดอกเบี้ย 3.50 % ต่อปี ปีที่ 3 อัตราดอกเบี้ย MRR – 2.65 (ปัจจุบันเท่ากับ 3.50%) ต่อปี และปีที่ 4 จนถึงตลอดอายุสัญญาเงินกู้ กรณีลูกค้าสวัสดิการ อัตราดอกเบี้ยเท่ากับ MRR–1.00% ต่อปี กรณีลูกค้ารายย่อยที่หน่วยงานทำ MOU กับ ธอส. อัตราดอกเบี้ยเท่ากับ MRR-0.75% ต่อปี กรณีรายย่อยทั่วไป อัตราดอกเบี้ยเท่ากับ MRR-0.50% ต่อปี กรณีซื้ออุปกรณ์ อัตราดอกเบี้ยเท่ากับ MRR (ปัจจุบันอัตราดอกเบี้ย MRR ธอส.เท่ากับ 6.150% ต่อปี) อัตราดอกเบี้ยเฉลี่ย 3 ปีแรกเพียง 2.55% เท่านั้น ให้กู้เพื่อซื้อ ปลูกสร้าง ต่อเติม ซ่อมแซม ไถ่ถอนจำนอง ซื้อที่ดินเปล่าที่เป็นทรัพย์ NPA ของ ธอส. ซื้ออุปกรณ์หรือสิ่งอำนวยความสะดวกที่เกี่ยวเนื่องกับที่อยู่อาศัยพร้อมกับเพื่อซื้อหรือไถ่ถอนจำนอง และกู้เพิ่มเพื่อปลูกสร้าง ต่อเติม ขยาย และซ่อมแซม ผ่อนชำระได้นานสูงสุด 40 ปี กรณีกู้ 1 ล้านบาท ผ่อนชำระเริ่มต้นปีแรกเพียงเดือนละ 2,900 บาทเท่านั้น
ทั้งนี้ ผู้กู้ต้องเป็นผู้ที่ประกอบอาชีพ แพทย์ พยาบาล เทคนิคการแพทย์ รังสีวิทยา เภสัชกร เจ้าหน้าที่สอบสวนโรค เจ้าหน้าที่ซักประวัติ พนักงานช่วยเหลือคนไข้ เจ้าหน้าที่เคลื่อนย้ายผู้ป่วย/เวรเปล พนักงานผู้ช่วยวิชาชีพ นักรังสีเทคนิค พนักงานล้างเครื่องมือแพทย์ เจ้าหน้าที่ประสานงานแปลภาษา เจ้าหน้าที่การเงินในสถานพยาบาล นักโภชนาการ นักกายภาพ เจ้าหน้าที่ห้องดับจิต นักจิตวิทยา เจ้าหน้าที่ประชาสัมพันธ์ เจ้าหน้าที่รับโทรศัพท์ พนักงานขับรถฉุกเฉินของสถานพยาบาล นักกิจกรรมบำบัด และตำแหน่งอื่น ๆ ที่เกี่ยวข้องด้านการแพทย์และสาธารณสุข และเปิดใช้บริการ Application : GHB ALL ได้ยื่นคำขอกู้และทำนิติกรรมได้แล้วตั้งแต่บัดนี้ถึงวันที่ 30 ธันวาคม 2563 สอบถามรายละเอียดเพิ่มเติมได้ที่ ธอส. ทุกสาขาทั่วประเทศ หรือ ศูนย์ลูกค้าสัมพันธ์ (Call Center) โทร 0-2645-9000 และ Facebook Fanpage ธนาคารอาคารสงเคราะห์
วันพุธที่ 7 ตุลาคม 2563
รมว.พม. รับข้อเสนอเครือข่ายเยาวชนฯ พร้อมเร่งแก้ปัญหาพนันออนไลน์
รมว.พม. รับข้อเสนอเครือข่ายเยาวชนฯ พร้อมเร่งแก้ปัญหาพนันออนไลน์
วันที่ 6 ต.ค. 63 เวลา 14.00 น. ที่ห้องประชุมชั้น 9 กระทรวงการพัฒนาสังคมและความมั่นคงของมนุษย์ สะพานขาว ถนนกรุงเกษม กรุงเทพฯ นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) ให้ตัวแทนเครือข่ายเยาวชนลดปัจจัยเสี่ยง จำนวน 50 คน เข้าพบ เพื่อนำเสนอสถานการณ์ของปัญหาการพนันออนไลน์และหารือถึงแนวทางการแก้ไขปัญหาและลดผลกระทบจากการพนันออนไลน์
นายจุติ กล่าวว่า วันนี้ เครือข่ายเยาวชนลดปัจจัยเสี่ยงได้มีการยื่นข้อเสนอต่างๆ เพื่อเป็นแนวทางการแก้ไขปัญหาและผลกระทบจากพนันออนไลน์ ดังนี้ 1. ขอให้ปรับปรุงแก้ไขกฎหมาย พ.ร.บ. การพนัน พ.ศ. 2478 แก้ไขเพิ่มเติม พ.ศ. 2505 ให้มีบทลงโทษที่รุนแรงรวมถึงกฎหมายอื่นๆ ที่เกี่ยวข้อง 2. สร้างกลไกจัดการที่ดีและเข้มแข็ง โดยรัฐบาลกำกับดูแลหน่วยงานที่เกี่ยวข้องอย่างจริงจัง มีแผนงานตัวชี้วัด รวมถึงการปฎิบัติงานที่ชัดเจน และมีการจัยัยเสี่ยงเสี่ยงสรุปรายงานผลการดำเนินงานของแต่ละหน่วยงานอย่างเป็นรูปธรรม มีคณะกรรมการกำกับติดตามและประเมินผลที่มาจากทุกภาคส่วน นอกจากนี้ ยังขอให้กระทรวงการพัฒนาสังคมและความมั่นคงของมนุษย์ (พม.) เป็นหน่วยงานหลักในการป้องกันเด็กและเยาวชนจากการพนันออนไลน์ โดยเป็นศูนย์กลางการประสานความร่วมมือกับหน่วยงานทุกภาคส่วนที่เกี่ยวข้อง ส่งเสริมให้เครือข่ายเยาวชนจัดกิจกรรมรณรงค์ลดปัญหาและผลกระทบจากการพนันออนไลน์ รวมถึงกิจกรรมแลกเปลี่ยนเรียนรู้ และสร้างการรู้เท่าทันในกลุ่มเด็กและเยาวชนด้วยกันเอง รวมทั้งพัฒนาระบบให้ความช่วยเหลือเยียวยาจิตใจ ให้คำปรึกษาแนะนำแก่ผู้ได้รับผลกระทบจากการพนันออนไลน์ได้อย่างรวดเร็วและมีประสิทธิภาพ
นายจุติ กล่าวเพิ่มเติมว่า สำหรับการดำเนินภารกิจของกระทรวง พม. ตามข้อเสนอของเครือข่ายเยาวชนลดปัจจัยเสี่ยง ตนได้สั่งการให้กรมกิจการเด็กและเยาวชน (ดย.) จัดตั้งคณะทำงานจากกระทรวง พม. และขอความร่วมมือภาคีเครือข่ายที่เกี่ยวข้องเข้าร่วม เพื่อขับเคลื่อนการป้องกันและแก้ไขปัญหาการพนันออนไลน์ อีกทั้งขอความร่วมมือหน่วยงานที่เกี่ยวข้อง อาทิ สำนักงานคณะกรรมการกฤษฎีกา ร่วมอบรมให้ความรู้แก่เครือข่ายเยาวชนฯ เก่ี่ยวกับกฎหมายที่เกี่ยวข้องกับขั้นตอนการแก้ไขกฎหมายตามกระบวนการนิติบัญญัติ นอกจากนี้ กระทรวง พม. จะจัดอบรมให้ความรู้ด้านจิตวิทยาแก่เครือข่ายเยาวชนฯ เพื่อนำไปช่วยให้คำปรึกษาแนะนำและเยียวยาแก่ผู้ที่ได้รับผลกระทบจากการพนันออนไลน์ ซึ่งต่อไป จะมีการใช้แอปพลิเคชั่นในการจัดตั้งกลุ่มให้คำปรึกษาแนะนำในเรื่องดังกล่าว โดยจะไม่มีการเปิดเผยข้อมูลของผู้ใช้บริการ
วันพุธที่ 7 ตุลาคม 2563
บิ๊กป้อม เคาะรับชื่อเลขา กมช. ตามผลการคัดเลือกของคณะกรรมการสรรหา
บิ๊กป้อม เคาะรับชื่อเลขา กมช. ตามผลการคัดเลือกของคณะกรรมการสรรหา
บิ๊กป้อม ประธานบอร์ดไซเบอร์แห่งชาติ เห็นชอบแต่งตั้ง ดร.ปรัชญา เฉลิมวัฒน์ เป็นเลขาธิการ กมช. ตามผลการคัดเลือกของคณะกรรมการสรรหา
พลเอกประวิตร วงษ์สุวรรณ รองนายกรัฐมนตรี ประธานการประชุมคณะกรรมการการรักษาความมั่นคงปลอดภัยไซเบอร์แห่งชาติ (กมช.) ครั้งที่ 3/2563 วันนี้ (7 ตุลาคม 2563) พร้อมด้วยคณะกรรมการสำนักงานคณะกรรมการการรักษาความมั่นคงปลอดภัยไซเบอร์แห่งชาติ (สกมช.) โดยที่ประชุมวันนี้ มีมติเห็นชอบการแต่งตั้ง ดร.ปรัชญา เฉลิมวัฒน์ เป็นเลขาธิการคณะกรรมการการรักษาความมั่นคงปลอดภัยไซเบอร์แห่งชาติ (กมช.) ตามผลการคัดเลือกของคณะกรรมการสรรหา
พลเอกประวิตร กล่าวว่า ในวันนี้ถือได้ว่าเป็นการสร้างและผลักดันความคืบหน้าในการขับเคลื่อนกลไกการรักษาความมั่นคงปลอดภัยไซเบอร์ของประเทศ โดยมีการแต่งตั้งเลขาธิการ เพื่อให้เกิดกลไกการขับเคลื่อน สกมช. และทำหน้าที่ที่กฎหมายไซเบอร์กำหนดได้อย่างมีประสิทธิภาพต่อไป พร้อมทั้งมอบหมายให้นายพุทธิพงษ์ ปุณณกันต์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอีเอส) ในฐานะประธานคณะกรรมการบริหารสำนักงานคณะกรรมการการรักษาความมั่นคงปลอดภัยไซเบอร์ (กบส.) ดำเนินการในส่วนที่เกี่ยวข้องในการทำสัญญาว่าจ้างเลขาธิการคณะกรรมการการรักษาความมั่นคงปลอดภัยไซเบอร์แห่งชาติ เพื่อให้สามารถเข้าปฏิบัติงานได้โดยเร็ว
โดยวาระพิจารณาแต่งตั้งเลขาธิการ กมช. ถือเป็นเรื่องสำคัญที่ต้องเร่งดำเนินการตามที่กฎหมายไซเบอร์กำหนดคือ เพื่อทำหน้าที่รับผิดชอบการปฏิบัติของสำนักงานคณะกรรมการการรักษาความมั่นคงปลอดภัยไซเบอร์แห่งชาติ ซึ่งถือเป็นอำนาจหน้าที่ที่สำคัญในช่วงแรกของคณะกรรมการการรักษาความมั่นคงปลอดภัยไซเบอร์แห่งชาติ
“ในการทำงานที่ผ่านมาของบอร์ดไซเบอร์ฯ เราได้มีการแต่งตั้งกรรมการผู้ทรงคุณวุฒิในคณะกรรมการบริหารสำนักงานคณะกรรมการการรักษาความมั่นคงปลอดภัยไซเบอร์ (กบส.) เรียบร้อยแล้ว และได้มีการอนุมัติโครงสร้างของสำนักงานฯ แล้ว และมีการดำเนินการในส่วนของการจัดสร้างที่ตั้งของสำนักงาน งบประมาณและข้อบังคับต่างๆ ที่ /เกี่ยวข้องแล้ว จึงสามารถแต่งตั้งเลขาธิการได้” พลเอกประวิตรกล่าว
นอกจากนี้ ที่ประชุมยังได้รายงานความคืบหน้าการดำเนินงานของสำนักงานคณะกรรมการการรักษาความมั่นคงปลอดภัยไซเบอร์แห่งชาติ ที่ผ่านมาระหว่างเดือนพฤษภาคม-กันยายน 2563 ในการเตรียมการตามหน้าที่และอำนาจของคณะกรรมการกำกับดูแลด้านความมั่นคงปลอดภัยไซเบอร์ (กกม.) ภารกิจจัดทำแผนการดำเนินงานตามมาตรา 13 ตามอำนาจหน้าที่ของ กกม. มีการจัดทำกรอบมาตรฐานด้านการรักษาความมั่นคงปลอดภัยไซเบอร์แห่งชาติ และจัดทำแนวทางกำหนดหลักเกณฑ์บริการที่จัดเป็นบริการที่สำคัญ (Critical Services) และหน่วยงานควบคุมกำกับหรือดูแลหน่วยงานโครงสร้างพื้นฐานสำคัญทางสารสนเทศ
อีกทั้งมีการเตรียมการตามหน้าที่และอำนาจของคณะกรรมการบริหารสำนักงานคณะกรรมการการรักษาความมั่นคงปลอดภัยไซเบอร์ (กบส.) อาทิ จัดทำร่างกรอบโครงสร้างและอัตรากำลัง จัดทำร่างแผนปฏิบัติการระยะ 3 ปี (พ.ศ.2563 - 2565) จัดทำกรอบวงเงินงบประมาณปี 2564 - 2565 ในการขอทุนประเดิม จัดทำร่างคำขอจัดกลุ่มองค์การมหาชนของ สกมช. จัดทำร่างข้อบังคับ กบส. ว่าด้วยการบริหารงานบุคคล และจัดทำร่างข้อบังคับ กบส. ว่าด้วยการบริหารงานการเงิน บัญชี งบประมาณ และทรัพย์สิน และภารกิจที่สำคัญอีกด้านคือ การจัดทำกฎหมายลำดับรอง ซึ่งสำนักงานปลัดกระทรวงฯ อยู่ระหว่างดำเนินขั้นตอนการดำเนินการภายใต้ พ.ร.บ.การรักษาความมั่นคงปลอดภัยไซเบอร์ พ.ศ. 2562
*******************
วันพุธที่ 7 ตุลาคม 2563
สธ.เดินหน้านโยบาย 30 บาทรักษาในหน่วยบริการปฐมภูมิทุกที่
รองนายกรัฐมนตรีและรัฐมนตรีว่าการกระทรวงสาธารณสุข ประชุมผู้บริหารระดับสูงกระทรวงสาธารณสุขนัดแรกรับปีงบประมาณใหม่ มอบรางวัลเขตสุขภาพร่วมโครงการก้าวท้าใจ Season 2 และใบประกาศเกียรติคุณโครงการเทคนิคการแพทย์อาสาค้นหาผู้ป่วยโควิด 19 เชิงรุก ห่วงพื้นที่
รองนายกรัฐมนตรีและรัฐมนตรีว่าการกระทรวงสาธารณสุข ประชุมผู้บริหารระดับสูงกระทรวงสาธารณสุขนัดแรกรับปีงบประมาณใหม่ มอบรางวัลเขตสุขภาพร่วมโครงการก้าวท้าใจ Season 2 และใบประกาศเกียรติคุณโครงการเทคนิคการแพทย์อาสาค้นหาผู้ป่วยโควิด 19 เชิงรุก ห่วงพื้นที่ชายแดนให้เข้มเฝ้าระวังการลักลอบเข้าเมือง ย้ำรัฐบาลสนับสนุนการพัฒนาและจัดหาวัคซีนโควิด 19 ให้คนไทยเข้าถึง เดินหน้านโยบาย 30 บาทรักษาได้ที่หน่วยบริการปฐมภูมิทุกที่
วันนี้ (7 ตุลาคม 2563) ที่กระทรวงสาธารณสุข จังหวัดนนทบุรี แพทย์หญิงพรรณประภา ยงค์ตระกูล โฆษกกระทรวงสาธารณสุข ให้สัมภาษณ์ภายหลังการประชุมผู้บริหารระดับสูงกระทรวงสาธารณสุข ครั้งที่ 1/2564 ว่า ในที่ประชุมนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ได้มอบโล่เชิดชูเกียรติให้แก่เขตสุขภาพที่ร่วมขับเคลื่อนโครงการก้าวท้าใจ Season 2 ต้านภัยโควิด 19 โดยเขตสุขภาพที่ 10 มีผู้เข้าร่วมโครงการมากที่สุด จำนวน 108,041 คนและมอบใบประกาศเกียรติคุณโครงการเทคนิคการแพทย์อาสาค้นหาผู้ป่วยโควิด 19 เชิงรุก จำนวน 93 คน พร้อมกันนี้ยังได้แสดงความยินดีกับปลัดกระทรวงสาธารณสุข อธิบดีและผู้บริหารที่ได้รับตำแหน่งใหม่ โดยย้ำถึงภารกิจสำคัญ คือ การพัฒนาการดำเนินงานด้านสาธารณสุข เพื่อสนองพระราชดำริ และโครงการเฉลิมพระเกียรติพระบรมวงศานุวงศ์ทุกพระองค์ รวมทั้งให้จัดเตรียมแผนการดำเนินงานให้สอดคล้องกับนโยบายสำคัญของกระทรวงสาธารณสุข ประจำปีงบประมาณ 2564
สำหรับการดำเนินงานโรคโควิด 19 นายอนุทินมีความห่วงใยพื้นที่ชายแดน ได้ขอให้ผู้ตรวจราชการกระทรวงสาธารณสุขกำกับดูแลเรื่องการเฝ้าระวังการลักลอบเข้าเมืองผิดกฎหมาย และเน้นย้ำถึงการเร่งรัดการเข้าถึงวัคซีนโควิด 19 ให้แก่ประชาชน โดยยืนยันว่า รัฐบาลสนับสนุนการพัฒนาและจัดหาวัคซีนป้องกันโรคโควิด 19 ส่วนการชุมนุมทางการเมืองในวันที่ 14 ตุลาคม 2563 ได้มอบหมายกรมการแพทย์เป็นแกนหลักดำเนินการจัดตั้งหน่วยบริการ การคัดกรอง จัดหาหน้ากากอนามัย และเจลแอลกอฮอล์รองรับสถานการณ์ ลดความเสี่ยงโรคโควิด 19 นอกจากนี้ ขอให้ทุกหน่วยงานเร่งรัดการใช้งบประมาณปี 2564 เพื่อช่วยกระตุ้นเศรษฐกิจ
แพทย์หญิงพรรณประภากล่าวต่อว่า สำหรับนโยบาย 30 บาทรักษาทุกที่นั้น ที่ประชุมคณะกรรมการหลักประกันสุขภาพแห่งชาติ หรือบอร์ด สปสช. เมื่อวันที่ 5 ตุลาคมที่ผ่านมา ได้เห็นชอบข้อเสนอยกระดับระบบหลักประกันสุขภาพ 4 เรื่อง คือ ให้ประชาชนที่เจ็บป่วยเข้ารับบริการกับหมอประจำครอบครัวในหน่วยบริการปฐมภูมิทุกที่ที่อยู่ในระบบบัตรทอง โดยนำร่องในกรุงเทพมหานคร ปริมณฑล และเขตสุขภาพที่มีศักยภาพ ผู้ป่วยในที่ต้องนอนโรงพยาบาลต่อเนื่อง ไม่ต้องกลับไปรับใบส่งตัวเมื่อใบส่งตัวครบกำหนด ผู้ป่วยโรคมะเร็งสามารถเข้ารับการรักษาได้ทุกที่ที่อยู่ในระบบบัตรทองและมีศักยภาพในการรักษา และประชาชนสามารถย้ายสิทธิบัตรทองได้ทันที โดยไม่ต้องรอ 15 วัน ที่จะเริ่มพร้อมกันทั่วประเทศวันที่ 1 มกราคม 2564 รวมทั้งมติคณะรัฐมนตรีเมื่อวันที่ 6 ตุลาคม 2564 ยังเห็นชอบยุทธศาสตร์การจัดตั้งเครือข่ายศูนย์ความเป็นเลิศทางการแพทย์ สถาบันทางการแพทย์ และสถาบันการศึกษาต่าง ๆ ในภาพรวมของประเทศในระยะยาว (5-10ปี) หรือ Excellence Center วงเงินรวม 62,622,817,100 บาท
************************************ 7 ตุลาคม 2563
วันพุธที่ 7 ตุลาคม 2563
รมช.มนัญญา เป็นประธานเปิดโครงการสัมมนา “อบรมสัมมนาหน่วยรับรองฮาลาลทั่วราชอาณาจักร ประจำปี 2564"
รมช.มนัญญา เป็นประธานเปิดโครงการสัมมนา “อบรมสัมมนาหน่วยรับรองฮาลาลทั่วราชอาณาจักร ประจำปี 2564" พัฒนาระบบการรับรองฮาลาลไทยสู่ระดับสากล
รมช.มนัญญา เป็นประธานเปิดโครงการสัมมนา “อบรมสัมมนาหน่วยรับรองฮาลาลทั่วราชอาณาจักร ประจำปี 2564" พัฒนาระบบการรับรองฮาลาลไทยสู่ระดับสากล
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ เปิดเผยภายหลังเป็นประธานในพิธีเปิดโครงการสัมมนา “อบรมสัมมนาหน่วยรับรองฮาลาลทั่วราชอาณาจักร ประจำปี 2564” ณ ภัตตาคารสินธร ถนนศรีนครินทร์ เขตบางกะปิ กรุงเทพมหานคร ว่า ภาพรวมอุตสาหกรรมฮาลาลของประเทศไทย มีบทบาทสำคัญอย่างยิ่งต่ออุตสาหกรรมฮาลาลโลก เนื่องจากประเทศไทยมีศักยภาพหลายด้าน ทำให้เกิดความเชื่อมั่นต่ออุตสาหกรรมฮาลาลของประเทศที่มีความโดดเด่นและเป็นรูปธรรมชัดเจน ซึ่งประเทศไทยมีวัตถุดิบพื้นฐานโดยเฉพาะภาคการเกษตร เช่น ผัก ผลไม้ ปศุสัตว์ เป็นต้น มีการรับรองฮาลาลอย่างมีระบบมาตรฐานการบริหารองค์กรศาสนาอิสลาม ภายใต้พระราชบัญญัติการบริหารองค์กรศาสนาอิสลาม พ.ศ. 2540 ทำให้ฮาลาลของประเทศไทยได้รับความเชื่อมั่นจากประชาคมโลกด้วยการรับรองฮาลาลตามศาสนบัญญัติแห่งศาสนาอิสลาม
รมช.มนัญญา กล่าวว่า ปัจจุบันประชาคมโลกโดยเฉพาะอย่างยิ่งประชากรมุสลิม มีความต้องการและตระหนักถึงหลักการแห่งศาสนาอิสลามในการอุปโภคบริโภคสิ่งที่ฮาลาลและปลอดภัย มาตรฐานฮาลาลเป็นมาตรฐานที่มาจากหลักการแห่งศาสนาอิสลาม และประเทศไทยมีมาตรฐานฮาลาลเป็นที่ยอมรับของประชาคมมุสลิมโลก มีการรับรองฮาลาลมากกว่า 150,000 ผลิตภัณฑ์ ด้วยความร่วมมือของหน่วยตรวจรับรองฮาลาลทั้ง 40 จังหวัดทั่วประเทศ กระทรวงเกษตรและสหกรณ์ จะเป็นอีกหนึ่งพลังขับเคลื่อนอุตสาหกรรมฮาลาลของประเทศไทย ด้านความร่วมมือขององค์กรศาสนา กับภาครัฐและภาคเอกชน เพื่อเสริมสร้างความเข้มแข็งและความมั่นคงด้านอุตสาหกรรมฮาลาลของประเทศไทยต่อไป
ทั้งนี้ การจัดทำโครงการ “อบรมสัมมนาหน่วยรับรองทั่วราชอาณาจักร” มีวัตถุประสงค์เพื่อส่งเสริมพัฒนาศักยภาพหน่วยรับรองฮาลาลทั่วราชอาณาจักร ให้มีความรู้ความเข้าใจในบทบาทหน้าที่และมาตรฐานการรับรองฮาลาลให้องค์กรภาครัฐและภาคเอกชน ตลอดจนประชาคมโลกได้เข้าใจบทบาทหน้าที่ขององค์กรรับรองฮาลาลของประเทศไทย ภายใต้พระราชบัญญัติการบริหารองค์กรศาสนาอิสลาม พ.ศ. 2540 ได้รับความร่วมมือจากคณะกรรมการกลางอิสลามแห่งประเทศไทย ประธานกรรมการอิสลามประจำจังหวัด ประธานฝ่ายฮาลาลทั้ง 40 จังหวัด คณะตรวจ/ที่ปรึกษาประจำสถานประกอบการส่วนกลาง จำนวน 350 ท่าน
วันพุธที่ 7 ตุลาคม 2563
รมว.ยุติธรรม ประชุมติดตามความคืบหน้าการดำเนินงานของหน่วยงานในสังกัดกระทรวงยุติธรรม
นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานการประชุมผู้บริหารกระทรวงยุติธรรม ครั้งที่ ๓๔/๒๕๖๓
ในวันพุธที่ ๗ ตุลาคม ๒๕๖๓ เวลา ๑๐.๐๐ น.ณ ห้องประชุมกระทรวงยุติธรรม ๑ ชั้น ๙ อาคารราชบุรีดิเรกฤทธิ์ ศูนย์ราชการเฉลิมพระเกียรติฯ นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานการประชุมผู้บริหารกระทรวงยุติธรรม ครั้งที่ ๓๔/๒๕๖๓ โดยมี ว่าที่ร้อยตรี ธนกฤต จิตรอารีย์รัตน์ เลขานุการรัฐมนตรีว่าการกระทรวงยุติธรรม นายสามารถ เจนชัยจิตรวนิช ผู้ช่วยรัฐมนตรีประจำกระทรวงยุติธรรม ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม พร้อมด้วยผู้บริหารของหน่วยงานในสังกัดกระทรวงยุติธรรม เข้าร่วม โดยที่ประชุมได้ติดตามความก้าวหน้าตามข้อสั่งการของรัฐมนตรีว่าการกระทรวงยุติธรรม ในประเด็นการตรวจสอบการครอบครองที่ดินศรีพันวา จังหวัดภูเก็ต การเผยแพร่รายการ "เรื่องเล่าชาวเรือนจำ" ทางสถานีโทรทัศน์ รวมทั้งการวิเคราะห์อัตรากำลังข้าราชการราชทัณฑ์ เพื่อให้การควบคุม ดูแลผู้ต้องขังภายในเรือนจำมีประสิทธิภาพมากยิ่งขึ้น
วันพุธที่ 7 ตุลาคม 2563
​“รมว.วราวุธ นำข้าราชการและเจ้าหน้าที่ วางพวงมาลาอนุสาวรีย์วีรชนป่าไม้ ในโอกาสครบรอบ 18 ปี กรมอุทยานฯ”
​“รมว.วราวุธ นำข้าราชการและเจ้าหน้าที่ วางพวงมาลาอนุสาวรีย์วีรชนป่าไม้ ในโอกาสครบรอบ 18 ปี กรมอุทยานฯ”
“รมว.วราวุธ นำข้าราชการและเจ้าหน้าที่ วางพวงมาลาอนุสาวรีย์วีรชนป่าไม้ ในโอกาสครบรอบ 18 ปี กรมอุทยานฯ”
นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม เป็นประธานในงานวันคล้ายวันสถาปนากรมอุทยานแห่งชาติ สัตว์ป่า และพันธุ์พืช ครบรอบ 18 ปี ภายใต้ชื่องาน“เพิ่มป่า เติมชีวิต คืนสัตว์ป่าสู่ธรรมชาติ” โดยมีนายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม ผู้บริหารกระทรวงฯ หัวหน้าหน่วยงาน ข้าราชการ และเจ้าหน้าที่ กรมอุทยานฯ ผู้บริหารจากภาคเอกชน รัฐวิสาหกิจ ประชาชน ที่ได้รับเครื่องหมายเชิดชูเกียรติ “พิทักษ์ทรัพยากรป่าไม้”ผู้เกษียณอายุราชการ ผู้ช่วยเหลือราชการกรมอุทยานแห่งชาติฯ,โครงการประกวดหมู่บ้าน สสอ.ดีเด่น เข้าร่วมงานฯ เมื่อวันที่ 2 ตุลาคม 2563 ณ บริเวณลานอนุสาวรีย์วีรชนป่าไม้ และห้องประชุม ชั้น 4 อาคารเอนกประสงค์ กรมอุทยานแห่งชาติ สัตว์ป่า และพันธุ์พืช
รมว.ทส. ได้นำคณะผู้บริหารและผู้เข้าร่วมพิธีฯ ประกอบพิธีบูชาพระพุทธไตรสสตวรรษานุสรณ์ พิธีบูชาท้าวมหาพรหม พิธีถวายเครื่องราชสักการะพระบรมราชานุสาวรีย์ พระบาทสมเด็จพระจุลจอมเกล้าเจ้าอยู่หัว ตักบาตรพระสงฆ์ 9 รูป และร่วมพิธีสงฆ์ โดยสมเด็จพระมหารัชมงคลมุนี (ธงชัย ธมมธโช) จากวัดไตรมิตรวิทยารามวรวิหาร พิธีสดุดีและวางพวงมาลาวีรชนป่าไม้ นอกจากนั้น ได้เป็นประธานมอบโล่ให้แก่ข้าราชการเกษียณอายุราชการ ข้าราชการพลเรือนและลูกจ้างประจำดีเด่น และผู้ปฎิบัติงานดีเด่น ประจำปี 2563 มอบโล่รางวัลเครื่องหมายเชิดชูเกียรติ “พิทักษ์ทรัพยากรป่าไม้” และผู้ช่วยเหลือราชการกรมอุทยานแห่งชาติ สัตว์ป่า และพันธุ์พืช ประจำปี 2563 โครงการประกวดหมู่บ้าน สสอ.ดีเด่น “การดำเนินงานกิจกรรมส่งเสริมและพัฒนาการมีส่วนร่วมของชุมชนในพื้นที่ป่าอนุรักษ์” โดยรางวัลชนะเลิศ ได้แก่ หมู่บ้าน สสอ. บ้านโนนทอง จังหวัดสุรินทร์
วันพุธที่ 7 ตุลาคม 2563
กรมสรรพากรเปิดตัว e-Stamp Duty ทำธุรกรรม 5 ประเภท ไม่ต้องติดอากรแสตมป์แบบเดิม
กรมสรรพากรยกระดับบริการจัดทำระบบการชำระอากรแสตมป์เป็นตัวเงินสำหรับตราสารอิเล็กทรอนิกส์ อ.ส.9 หรือ e-Stamp Duty รองรับการทำธุรกรรม 5 ตราสารอย่างเต็มรูปแบบ เพิ่มความสะดวก ลดขั้นตอนการจัดทำเอกสารด้วยกระดาษ ประหยัดการเดินทางให้กับผู้ประกอบธุรกิจ
นางสมหมาย ศิริอุดมเศรษฐ ที่ปรึกษาด้านยุทธศาสตร์การจัดเก็บภาษี (กลุ่มธุรกิจพลังงาน) ในฐานะโฆษกรมสรรพากร เปิดเผยว่า “กรมสรรพากรได้ผลักดันกระบวนการทำงานโดยใช้ Digital มากขึ้น โดยเปิดกว้างการให้บริการผ่านระบบ Open API เพื่อให้เข้าถึงบริการที่รวดเร็วและอำนวยความสะดวกให้กับประชาชนอย่างทั่วถึง ระบบขอเสียอากรแสตมป์เป็นตัวเงินสำหรับตราสารอิเล็กทรอนิกส์ อ.ส.9 หรือ e-Stamp Duty ถือเป็นระบบที่ช่วยให้การชำระอากรแสตมป์เป็นเรื่องง่าย ลดปัญหาความยุ่งยากในการเดินทางไปชำระอากรแสตมป์ และการคำนวณอากรแสตมป์ผิดพลาด เพิ่มความมั่นใจให้กับผู้ใช้บริการได้มากขึ้น
ผู้มีหน้าที่เสียอากรที่ประสงค์จะนำตราสารที่สามารถชำระอากรเป็นตัวเงินผ่านระบบเครือข่ายอินเทอร์เน็ต สามารถยื่นคำขอผ่านระบบเครือข่ายอินเทอร์เน็ตและชำระค่าอากร ก่อนกระทำตราสารหรือภายใน 15 วัน นับแต่วันถัดจากวันกระทำตราสารโดยไม่เว้นวันหยุดราชการ และชำระเงินค่าอากรโดยโอนเงินเข้าบัญชีเงินฝากธนาคารของกรมสรรพากรผ่านระบบอิเล็กทรอนิกส์ (Electronic Payment) ทั้งนี้ ต้องเป็นตราสารที่จัดทำขึ้นตั้งแต่วันที่ 29 กันยายน 2563 ถึงวันที่ 31 ธันวาคม 2563 ประกอบด้วยตราสาร ๕ ลักษณะ ได้แก่
1. จ้างทำของ
2. กู้ยืมเงินหรือการตกลงให้เบิกเงินเกินบัญชีจากธนาคาร
3. ใบมอบอำนาจ
4. ใบมอบฉันทะสำหรับให้ลงมติในที่ประชุมของบริษัท
5. ค้ำประกัน
สำหรับการยื่นขอเสียอากรเป็นตัวเงิน ตาม “แบบขอเสียอากรแสตมป์เป็นตัวเงินสำหรับตราสารอิเล็กทรอนิกส์” (อ.ส.9) โดยผ่านทางเว็บไซต์กรมสรรพากร ที่ www.rd.go.th > e – Filing > ระบบขอเสียอากรแสตมป์ เป็นตัวเงินสำหรับตราสารอิเล็กทรอนิกส์ นอกจากนี้ ยังสามารถยื่นผ่านทาง Application Programming Interface (API) ของกรมสรรพากร ซึ่งระบบขอเสียอากรแสตมป์เป็นตัวเงินสำหรับตราสารอิเล็กทรอนิกส์จะเปิดให้บริการเฉพาะการขอเสียอากรฉบับปกติภายในกำหนดเวลา หากต้องการขอเสียอากรแสตมป์เป็นตัวเงินสำหรับตราสารที่เกินกำหนดเวลาหรือยื่นแบบเพิ่มเติม ต้องยื่นด้วยแบบ อ.ส.4, อ.ส.4ข ณ สำนักงานสรรพากรพื้นที่สาขา”
โฆษกกรมสรรพากร กล่าวเพิ่มเติมว่า “เมื่อผู้ยื่นขอเสียอากรด้วย e – Stamp Duty โอนเงินค่าอากรเข้าบัญชีเงินฝากธนาคารของกรมสรรพากรแล้ว เมื่อกรมสรรพากรได้ออกรหัสรับรองการเสียอากรแสตมป์พร้อมใบเสร็จรับเงินตามจำนวนเงินค่าอากร และเจ้าหน้าที่รับชำระเงินได้ลงลายมือชื่ออิเล็กทรอนิกส์ให้ผู้เสียอากรแล้ว ถือว่าตราสารตามรายการข้อมูลในแบบขอเสียอากรแสตป์เป็นตัวเงินสำหรับตราสารอิเล็กทรอนิกส์ (อ.ส.9) ได้ปิดแสตมป์บริบูรณ์แล้ว”
หากมีข้อสงสัยสามารถสอบถามข้อมูลเพิ่มเติมได้ที่สำนักงานสรรพากรทุกแห่งทั่วประเทศหรือที่ศูนย์สารนิเทศสรรพากร (RD Intelligence Center) โทร. 1161
วันพุธที่ 7 ตุลาคม 2563
การประชุมเจ้าหน้าที่อาวุโสอาเซียนด้านกฎหมาย ครั้งที่ ๑๙ (The 19th ASEAN Senior Law Officials Meeting : ASLOM)
การประชุมเจ้าหน้าที่อาวุโสอาเซียนด้านกฎหมาย ครั้งที่ ๑๙ (The 19th ASEAN Senior Law Officials Meeting : ASLOM)
ในวันอังคารที่ ๖ ตุลาคม ๒๕๖๓ ระหว่างเวลา ๐๙.๐๐ - ๑๗.๐๐ น.
ณ ห้องประชุมกระทรวงยุติธรรม ๑ ชั้น ๙ อาคารราชบุรีดิเรกฤทธิ์ ศูนย์ราชการเฉลิมพระเกียรติฯ กรุงเทพฯ
ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม
เป็นหัวหน้าคณะผู้แทนไทยเข้าร่วมการประชุมเจ้าหน้าที่อาวุโสอาเซียนด้านกฎหมาย ครั้งที่ ๑๙
(The 19th ASEAN Senior Law Officials Meeting : ASLOM)
ผ่านทางระบบการประชุมทางไกล (Video Conference)
โดยคณะผู้แทนไทย ประกอบด้วย ผู้แทนจากกระทรวงยุติธรรม กระทรวงการต่างประเทศ
สำนักงานศาลยุติธรรม สำนักงานอัยการสูงสุด สำนักงานคณะกรรมการกฤษฎีกา และสถาบันเพื่อการยุติธรรมแห่งประเทศไทย
สำหรับประเด็นการหารือที่สำคัญ ประกอบด้วย การจัดทำสนธิสัญญาอาเซียนว่าด้วยการส่งผู้ร้ายข้ามแดน
การรายงานการจัดประชุมเชิงปฏิบัติการในเรื่องการพัฒนาข้อเสนออนุสัญญาอาเซียนว่าด้วยการโอนตัวนักโทษ
การพัฒนาความร่วมมือด้านการโอนตัวนักโทษ และประเทศไทยได้เสนอให้ทบทวนความถี่ในการจัดประชุม ASLOM
และการประชุมรัฐมนตรีอาเซียนด้านกฎหมาย (ASEAN Law Ministerial Meeting: ALAWMM)
จากเดิมทุก ๑๘ เดือนและ ๓๖ เดือน เป็นทุก ๑๒ เดือนและ ๒๔ เดือน
เพื่อตอบรับภาระงานที่มีความซับซ้อนมากขึ้นและให้เท่าทันต่อสถานการณ์ที่เปลี่ยนแปลงไปอย่างรวดเร็ว
วันพุธที่ 7 ตุลาคม 2563
ร่วมแสดงมุทิตาจิตแด่ ปลัดกระทรวง อว. เกษียณอายุราชการ ประจำปี 2563
ร่วมแสดงมุทิตาจิตแด่ ปลัดกระทรวง อว. เกษียณอายุราชการ ประจำปี 2563
ศ.นพ.ปิยะมิตร ศรีธรา ประธานกรรมการศูนย์ความเป็นเลิศด้านซีววิทยาศาสตร์, รศ.ดร.ศักรินทร์ ภูมิรัตน ที่ปรึกษาคณะกรรมการศูนย์ความเป็นเลิศด้านซีววิทยาศาสตร์ และ ศ.เกียรติคุณ ดร.นพ.พรชัย มาตังคสมบัติ ที่ปรึกษาคณะกรรมการศูนย์ความเป็นเลิศด้านซีววิทยาศาสตร์ พร้อมด้วยคณะผู้บริหารศูนย์ความเป็นเลิศด้านซีววิทยาศาสตร์ มอบกระเช้าดอกไม้ ร่วมแสดงมุทิตาจิตแด่ รศ.นพ.สรนิต ศิลธรรม ปลัดกระทรวงการอุดมศึกษา วิทยาศาสตร์ วิจัยและนวัตกรรม ในโอกาสเกษียณอายุราชการ ประจำปี 2563 เมื่อวันที่ 28 กันยายน 2563 ณ ศูนย์ความเป็นเลิศด้านซีววิทยาศาสตร์ (องค์การมหาชน) กระทรวงการอุดมศึกษา วิทยาศาสตร์ วิจัยและนวัตกรรม ชั้น 9 อาคารเอสพีอี ทาวเวอร์ พญาไท กรุงเทพฯ
วันพุธที่ 7 ตุลาคม 2563
การประชุมเตรียมความพร้อมการตรวจราชการและการติดตามความคืบหน้าการขับเคลื่อนไทยไปด้วยกัน ณ จังหวัดมุกดาหาร อุดรธานี และหนองคาย
นายธีระยุทธ วานิชชัง ผู้ช่วยรัฐมนตรีประจำกระทรวงอุตสาหกรรม เป็นประธานการประชุมเตรียมความพร้อมการตรวจราชการและการติดตามความคืบหน้าการขับเคลื่อนไทยไปด้วยกัน   ณ ห้องประชุม อก.2 ชั้น 3 อาคารสำนักงานปลัดกระทรวงอุตสาหกรรม
วันนี้ (7 ตุลาคม 2563) นายธีระยุทธ วานิชชัง ผู้ช่วยรัฐมนตรีประจำกระทรวงอุตสาหกรรม เป็นประธานการประชุมเตรียมความพร้อมการตรวจราชการและการติดตามความคืบหน้าการขับเคลื่อนไทยไปด้วยกัน ณ จังหวัดมุกดาหาร อุดรธานี และหนองคาย โดยมีนายกอบชัย สังสิทธิสวัสดิ์ ปลัดกระทรวงอุตสาหกรรม นางวรวรรณ ชิตอรุณ รองปลัดกระทรวงอุตสาหกรรม นายสมพล โนดไธสง นายบรรจง สุกรีฑา ผู้ตรวจราชการกระทรวงอุตสาหกรรม นายสหวัฒน์ โสภา ผู้ช่วยปลัดกระทรวงอุตสาหกรรม และผู้ที่เกี่ยวข้อง ร่วมประชุม ณ ห้องประชุม อก.2 ชั้น 3 อาคารสำนักงานปลัดกระทรวงอุตสาหกรรม
วันพุธที่ 7 ตุลาคม 2563
ผู้ป่วยบัตรทองเฮ! รักษาได้ทุกที่ นำร่อง กทม. – ปริมณฑล
--
#ไทยคู่ฟ้า ข่าวดีสำหรับพี่น้องประชาชนที่มีสิทธิบัตรทอง ล่าสุด บอร์ด สปสช. หรือคณะกรรมการหลักประกันสุขภาพแห่งชาติ เห็นชอบการยกระดับระบบหลักประกันสุขภาพแห่งชาติ (บัตรทอง) ใน 4 เรื่องสำคัญ ดังนี้ >>
.
1. ประชาชนที่เจ็บป่วยสามารถไปหาหมอประจำครอบครัวในหน่วยบริการปฐมภูมิ หรือรักษาโรคเบื้องต้นได้ทุกที่ในระบบบัตรทอง โดยจะนำร่องในพื้นที่ กทม. และปริมณฑล ตั้งแต่วันที่ 1 พ.ย. 63 เป็นต้นไป พร้อมเชื่อมต่อข้อมูลคลินิกหมอครอบครัวและผู้ป่วย พัฒนาระบบตรวจสอบสิทธิผ่านแอปพลิเคชันและยืนยันตัวตนด้วยบัตรประชาชน
.
2. ผู้ป่วยในที่ไปรับการรักษายังสถานพยาบาลแห่งใหม่ ไม่ต้องกลับไปขอรับใบส่งตัวที่เดิม โดยสามารถรักษาต่อเนื่องได้ทันที เพียงใช้บัตรประชาชนตรวจสอบตัวตน จะนำร่องในพื้นที่เขต 9 นครราชสีมา ตั้งแต่วันที่ 1 พ.ย. 63 เป็นต้นไป ส่วนใน กทม. และปริมณฑล จะเริ่ม 1 ม.ค. 64 ก่อนขยายไปยังจังหวัดอื่น ๆ ต่อไป
.
3. ผู้ป่วยโรคมะเร็งสามารถเข้ารับบริการได้ทุกที่ เพื่อความรวดเร็วป้องกันไม่ให้อาการลุกลาม โดยผู้ที่ได้รับการวินิจฉัยว่าเป็นมะเร็ง จะได้ใบรับรองและประวัติ หรือ Code เพื่อเลือกเข้ารับบริการ ณ สถานพยาบาลอื่น ผ่าน 3 ช่องทาง คือ สายด่วน สปสช. 1330, แอปพลิเคชัน สปสช. หรือติดต่อที่โรงพยาบาลโดยตรง เริ่ม 1 ม.ค. 64
.
4. ประชาชนที่ย้ายหน่วยบริการจะได้สิทธิทันที ไม่ต้องรอ 15 วันเหมือนเดิม และสามารถย้ายหน่วยบริการได้ด้วยตนเองผ่านแอปพลิเคชัน สปสช. เพียงมีบัตรประชาชน Smart card โดยจะเริ่มพร้อมกันทั่วประเทศ 1 ม.ค. 64
Cr. สำนักงานหลักประกันสุขภาพแห่งชาติ (สปสช.)
วันพุธที่ 7 ตุลาคม 2563
นโยบายเร่งด่วน การแก้ไขปัญหายาเสพติดและสร้างความสงบสุขในพื้นที่ชายแดนใต้
วันพุธที่ 7 ตุลาคม 2563
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
ตลอดระยะเวลา 1 ปี ที่ผ่านมา รัฐบาลดำเนินการแก้ไขปัญหายาเสพติดและสร้างความสงบสุขในพื้นที่ชายแดนใต้ ด้วยการบังคับใช้กฎหมายอย่างเคร่งครัด ขับเคลื่อนการป้องกันและปราบปรามยาเสพติด ด้วยความร่วมมือระหว่างประเทศ ยกร่างกฎหมายเพื่อเพิ่มประสิทธิภาพมาตรการยึดทรัพย์สินเครือข่ายยาเสพติด นอกจากนี้ ยังขับเคลื่อนศูนย์พัฒนาการเรียนการสอนภาษาไทยจังหวัดชายแดนภาคใต้ พัฒนาฝีมือแรงงานตอบสนองความต้องการสำหรับการลงทุนในพื้นที่ของภาคเอกชน รวมถึงอำนวยความยุติธรรมและเยียวยาผู้ได้รับผลกระทบจากเหตุความไม่สงบ ขับเคลื่อนงานตามมาตรการด้านสตรี ส่งเสริมสันติภาพและความมั่นคง จัดทำสื่อให้ความรู้เพื่อดูแลตนเองและครอบครัวต่อการป้องกันโรคระบาด ตามหลักศาสนาอิสลาม เป็นต้น
​
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี